Despatch-rugbyklub daag OP Rugbyunie voor hof | News24
Despatch-rugbyklub daag OP Rugbyunie voor hof
Die Oostelike Provinsie Rugbyunie (OPRU), wat steeds steier weens ’n geldkrisis, sal dalk gou moet verduidelik waarom die Polisie- rugbyklub en nie Despatch nie, die unie in die Gold Cup-toernooi gaan verteenwoordig.
Die Despatch-rugbyklub se prokureur, Andre Vlok, het bevestig dat hy ’n hooggeregshofaansoek teen die OPRU en Polisie- rugbyklub saamgestel het en dat die balju dit binnekort aan hulle sal oorhandig.
Despatch voer aan dat hulle boaan die puntelys van die OPRU se Groot Uitdaagbeker-reeks geëindig het en dus die unie in die Gold Cup-reeks moet verteenwoordig.
Al die unies se sterkste spanne, uitsluitend universiteitspanne, neem aan die reeks deel.
Die OPRU het egter besluit om die Polisie-rugbyklub vir die reeks te stuur.
Daar was verlede jaar reeds onmin tussen Despatch en Polisie oor wedstryde wat deur die OPRU weens reën afgestel is wat glo ’n uitwerking op die puntelys gehad het.
Volgens Vlok het Despatch met rolspelers van die OPRU en Polisie oor die kwessie vergader.
Daar kon egter nie ’n ooreenkoms bereik word nie en dis waarom die saak nou in die hof verder gevoer gaan word.
Die OPRU is intussen steeds besig om ’n plan saam te stel waarmee hy die unie se geldkrisis wil ontlont. Die unie word deur likwidasie in die gesig gestaar as hy nie die hooggeregshof kan oortuig dat hy op die regte pad is om sy skuld aan ’n groep rugbyspelers te vereffen nie.
Daar is boonop steeds ’n groep ontevrede klubs wat ’n mosie van wantroue in die OPRU-bestuur wil instel. Dié klubs het dit vroeër onsuksesvol probeer, maar het weer briewe by die unie ingedien waarin hulle hul ontevredenheid uiteensit. Daar word verneem dat die OPRU binne die volgende paar dae op die briewe sal moet reageer.
Die ontevrede klubs wil hê ’n spesiale vergadering moet gehou word waar vir of teen die huidige bestuur gestem moet word.
Asof dit nie genoeg is nie, is die OP-Kings se voorbereiding vir die Curriebeker-reeks, wat volgende week begin, ver agter teen ander unies. Spanne soos Grens en die SWD-Arende het reeds verskeie vriendskaplike wedstryde gespeel terwyl die OP-Kings nou eers begin oefen.